De ce a mers Boris Johnson să se întâlnească cu Nicolás Maduro
- Iuliu Vlădescu
- 12 martie 2024, 15:54
Motivul călătoriei misterioase a fostului premier Boris Johnson în Venezuela, pentru a se întâlni cu Nicolás Maduro, a fost dezvăluit de presa britanică, citată de 20minutos.
Boris Johnson, mesaj pentru alt fost premier
Boris Johnson a părăsit funcţia de prim-ministru al Marii Britanii în septembrie 2022, dar nu a renunţat complet la sarcinile politice.
Sau cel puțin asta reiese din informațiile publicate duminica aceasta de presa din Marea Britanie, care dezvăluie că fostul lider conservator a plecat în Venezuela pentru a se întâlni cu dictatorul de facto Nicolás Maduro.
După cum a informat "The Mirror", deși Johnson nu are niciun rol în guvern, politicianul i-a trimis un mesaj text ministrului de Externe, David Cameron, despre călătoria sa.
Ce a făcut Boris Johnson în Venezuela
Potrivit publicaţiei citate, Johnson i-a cerut lui Maduro să îmbrățișeze democrația și l-a presat să nu vândă arme Rusiei.
Dar "The Mirror" mai subliniază că această călătorie ar putea fi interpretată ca o mișcare de revenire în prima linie a politicii, din moment ce Partidul Conservator este în criză, iar sondajele nu-i dau nicio șansă de a câștiga alegerile din ianuarie viitor.
Există și voci care subliniază că doar Boris Johnson, care a demisionat din cauza lipsei de sprijin din partea cabinetului său după mai multe scandaluri în rândul echipei sale, este singurul care i-ar putea salva pe conservatori.
Era în vacanță?
La rândul său, "The Times" scrie că fostul premier era în vacanță în Republica Dominicană când a avut loc întâlnirea cu Maduro, luna trecută. Nu este clar cine a inițiat discuțiile, dar Johnson a rămas în apropierea capitalei Venezuelei, Caracas, mai puțin de 24 de ore.
Un purtător de cuvânt al fostului primar al Londrei a declarat: "Boris Johnson s-a întâlnit cu oficiali guvernamentali venezueleni cu sprijinul activ al Oficiului pentru Externe, Commonwealth și Dezvoltare (FCDO) și cu asentimentul ministrului de Externe, pentru a sublinia necesitatea ca Venezuela să adopte un proces democratic adecvat".
"El a spus clar, în mod repetat, că nu poate exista nicio speranță pentru normalizarea relațiilor până când Venezuela nu va îmbrățișa pe deplin democrația și nu va respecta integritatea teritorială a vecinilor săi. De asemenea, el a prezentat argumentele în favoarea cauzei victoriei ucrainene în fața guvernului Venezuelei", a mai indicat purtătorul său de cuvânt.
(Traducerea: Rodezia Costea, RADOR RADIO ROMÂNIA)